**אחמד נאג'י אל-ע'נדור** (בערבית: **أحمد ناجي الغندور**, אשר כונה "אבו אנס"; 1967–2023) היה מפקד החטיבה הצפונית של הזרוע הצבאית של חמאס, גדודי עז א-דין אל-קסאם.

ביוגרפיה
--------

נולד והתגורר בעיר עזה. אחמד ע'נדור היה פעיל בזרוע הצבאית של חמאס באינתיפדה הראשונה. ריצה עונש מאסר בישראל בשנים 1988–1994. היה כלוא ברשות הפלסטינית חמש שנים. באינתיפאדה השנייה, שימש עוזרו של עדנאן אל-רול, מהנדס חמאס ברצועת עזה ויד ימינו של מוחמד דף, ראש הזרוע הצבאית של חמאס. היה האחראי לתקרית הטנק ולהיתקלות עם חיילי צה"ל ליד היישוב דוגית ב-15 בפברואר 2003, שבה נהרגו ארבעה חיילים. יומיים לאחר מכן נהרס ביתו על ידי כוחות צה"ל. לאחר הריגת אל-רול באוקטובר 2004, כחלק מהשינויים בצמרת חמאס, הוא מונה למפקד צפון רצועת עזה. עם סיום פינוי היישובים הישראליים מרצועת עזה במסגרת ההתנתקות בשנת 2005, חמאס חשף בתקשורת את האישים המאיישים את שרשרת הפיקוד העליונה שלו ברצועת עזה. בחשיפה זו כונה אחמד ע'נדור בתואר "מפקד צפון רצועת עזה". ב-23 בספטמבר 2005, בזמן מצעד צבאי של חמאס שע'נדור היה אחראי עליו במחנה הפליטים ג'באליה בצפון רצועת עזה, ע'נדור ניצל מהתפוצצות שהרגה 19 פלסטינים. חמאס טען כי היה זה ניסיון התנקשות ישראלי, אולם ישראל טענה כי הפיצוץ נגרם מהתפוצצות של רקטות קסאם.

היה יד ימינו של אחמד ג'עברי, מפקד הזרוע הצבאית של חמאס והיה נחשב מספר שתיים בהנהגה הצבאית של חמאס. ביחד עם ג'עברי ייצג את הפלג הניצי בהנהגת חמאס, שהתנגד להסכם מכה ולרגיעה עם הפת"ח. עודד את פעילי חמאס בהתקפות צבאיות על אנשי פתח, שעימם נותר חשבון דמים פתוח מחודשי מלחמת האחים ברצועה, והיה בעד חידוש בהדרגה של הפיגועים נגד ישראל. ע'נדור היה מהיוזמים של כיבוש הרצועה על ידי חמאס בשנת 2006. שמו נקשר גם לחטיפת החייל גלעד שליט. ע'נדור שימש כסמכות לאישור פיגועים עבור אנשי ועדות ההתנגדות העממית. הוא ואנשיו עמדו בקשר הדוק ומתמשך עם מוחמד דרמוש, ראש ועדות ההתנגדות העממיות, שכיוון את פעילותם.

ב-12 ביולי 2006, כשל ניסיון סיכול ממוקד בו, ביחד עם בכירים נוספים של הזרוע הצבאית של חמאס. הוא נפצע קל בלבד.

ב-14 באפריל 2006, היה אחראי על שליחת חוליה מג'באליה ברצועת עזה דרך סיני לישראל ומשם ליהודה ושומרון, להקים שם תשתית טרור.

במאי 2007 סירב להוראת אחמד ג'עברי, מפקד הזרוע הצבאית של חמאס להפסיק את ירי הקסאמים לישראל.

ב-8 באוגוסט 2018 נהרג בנו עלי ע'נדור, שאף הוא פעיל בחמאס, מסיכול ממוקד של צה"ל. בתגובה לכך החל חמאס בירי ארטילרי כבד על יישובי עוטף עזה, שדרות, נתיבות, אשקלון ובפעם הראשונה מאז מבצע צוק איתן לעבר העיר באר שבע בכל הלילה שבין 8–9 באוגוסט 2018.

בעדכון דובר צה"ל במהלך מלחמת חרבות ברזל ב-16 בנובמבר 2023 נמסר כי בוצעו תקיפות על מתחמים תת-קרקעיים שבאחד מהם הסתתרו בכירי חמאס, בהם ע'נדור. ב-26 בנובמבר 2023, במהלך ההפוגה בלחימה לצורך שחרור שבויים, פרסם חמאס הודעה רשמית על מותו.

לקריאה נוספת
------------

* שלומי אלדר, **להכיר את חמאס**, כתר הוצאה לאור, 2012. לפי מפתח בעמ' 406

הערות שוליים
------------

1. ↑  הארץ, שני פלשתינאים נהרגו בחילופי אש, באתר הארץ, 17 בפברואר 2003
2. ↑  ברק רביד, הנהגת החמאס עולה מהמחתרת, באתר nrg‏, 3 בספטמבר 2005
3. ↑  ברק רביד ואמיר בוחבוט, הטילים נפלו מהג'יפ – 19 פלשתינים נהרגו, באתר nrg‏, 24 בספטמבר 2005  
שירות גלובס, ‏רצועת עזה: 19 הרוגים, ועשרות פצועים, בפיצוץ במצעד צבאי של החמאס, באתר גלובס, 23 בספטמבר 2005
4. ↑  אמיר בוחבוט וברק רביד, הפלסטינים: "מוחמד דף לא נפגע כלל", באתר nrg‏, 12 ביולי 2006
5. ↑  מעצר פעילי חמאס מהרצועה, באתר משרד ראש הממשלה, 11/05/2006 - יום חמישי י"ג אייר תשס"ו
6. ↑  אבי יששכרוף, ראש הזרוע הצבאית הורה על הפסקת ירי קסאם, פקודיו סירבו, באתר הארץ, 30 במאי 2007
7. ↑   צפו בעדכון דובר צה"ל, באתר צה"ל, 16 בנובמבר 2023
8. ↑  חמאס מאשר: מח"ט צפון הרצועה וראש מערך הרקטות חוסלו, באתר ynet, 26 בנובמבר 2023